ጠቅላይ ሚኒስትር አብይ አህመድ ሸገርን የማስዋብ ፕሮጀክት ገቢ ማሰባሰቢያ የእራት ምሽት አዘጋጁ
የኢፌዴሪ ጠቅላይ ሚኒስትር ዶክተር አብይ አህመድ በአዲስ አበባ ስራው በይፋ ለተጀመረው ሸገርን ማስዋብ ፕሮጀክት የገቢ ማሰባሰቢያ የእራት ምሽት አዘጋጁ።በእራት ምሽቱ ዲፕሎማቶች፣ የኩባንያ ስራ አስኪያጆች፣ የአለም አቀፍ ተቋማት መሪዎች እና ሎሎች አካላት እንዲሳተፉ ጠቅላይ ሚኒስትር ዶክተር አብይ ጥሪ አቅርበዋል።የእራት ምሽቱ ‹ለሸገር ከጠቅላይ ሚኒስትር ዶክተር አብይ ጋር› በሚል መሪ ቃል መዘጋጀቱ ነው የተነገረው።ለተሳታፊዎቹ ባደረጉት ጥሪም አዲስ አበባን ንፁህና አረንጓዴ ለማድረግ ተሳትፏችሁ የተያዘውን ውጥን ለማሳካት ያስችላል ብለዋል።ጠቅላይ ሚኒስትሩ ድጋፋችሁ ይህን ታላቅ አላማ ስኬታማ በማድረግ የመዲናዋን ነዋሪዎች አኗኗር ለመቀየር ወሳኝ ነው ብለዋል በመልዕክታቸው።ለሸገርን ማስዋብ ፕሮጀክት የምታደርጉት ተሳትፎ ለቀጣይ ትውልድ ውብ ከተማን ለማስተላለፍ በዋጋ የማይተመን ነው በማለት ገልፀዋል።በዚህ የእራት ምሽት አንድ እራት 5 ሚሊየን ብር የመሸጫ ዋጋ እንደተቆረጠለትም ተግለጿል፡፡ሸገርን ማስዋብ ፕሮጅክት በሚል የ29 ቢሊየን ብር ፕሮጀክት ይፋ መደረጉ የሚታወስ ነው።ከተማዋን ለሁለት ከፍለው የሚፈሱ ወንዞች ላይ ያተኮረው ፕሮጀክቱ፥ ከሰሜን አዲስ አበባ እንጦጦ ተራራ እስከ አቃቂ ወንዝ ያለውን 56 ኪሎ ሜትር እንደሚሸፍንም ታውቋል።ፕሮጀክቱ በሶስት አመታት ውስጥ ይጠናቀቃል ተብሎ ይጠበቃል፡፡ (ምንጭ፡-ጠቅላይ ሚኒስትር ፅህፈት ቤት) 